[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraOct 6, 20223 min read"}, {"text_idx": "#000006", "text": "*For English review, see language toggle switch on top of webpage*"}, {"text_idx": "#000009", "text": "\u2665Llyfr y Mis i blant: Gorffennaf 2022\u2665"}, {"text_idx": "#000010", "text": "Mae\u2019n dda gweld amrywiaeth o lyfrau yn cyrraedd y farchnad, ac mi fydd hwn yn sicr o apelio at y darllenwyr hynny sy\u2019n hoff o anifeiliaid, ceffylau, amaeth a marchogaeth. Does dim prinder o sioeau gwledig gennym ni yn yr ardal yma - Sioe Llanrwst, Sioe Eglwysbach, Sioe Cerrigydrudion i enwi ond rhai! Mae darllen y llyfr yma\u2019n codi hiraeth arnaf am ddyddiau\u2019r haf yn mwynhau gwylio\u2019r anifeiliaid a\u2019u perchnogion yn cystadlu."}, {"text_idx": "#000011", "text": "Mae Ladi, y ceffyl Shetland, yn poeni\u2019n ofnadwy am ei sioe gyntaf. \u2018Da ni gyd yn gyfarwydd efo\u2019r teimlad annifyr yn ein boliau pan da ni ar fin gwneud rhywbeth newydd, a tydi ceffylau ddim yn eithriad! I wneud pethau\u2019n waeth, ar o\u0302l profiad anffodus gydag un o\u2019r cyd-gystadleuwyr, mae Ladi\u2019n barod i roi\u2019r ffidil yn y to a\u2019i heglu hi am adref."}, {"text_idx": "#000012", "text": "Ond, er y nerfau a\u2019r ansicrwydd a\u2019r diffyg hyder ar y cychwyn, mae Ladi (a Cit) yn dyfalbarhau ac yn cael modd i fyw. Tybed wnaethon nhw ennill? Bydd rhaid i chi brynu neu fenthyg y llyfr i gael gwybod..."}, {"text_idx": "#000013", "text": "Y mae\u2019n stori wreiddiol, sydd wedi cael ei gyhoeddi yn ddwyieithog. Dwi\u2019n hapus i weld cyflenwad da o lyfrau fel hyn, achos maen nhw\u2019n boblogaidd gyda rhieni sy\u2019n awyddus i gefnogi darllen Cymraeg eu plant. Dwbl y llyfr am yr un pris! Fy unig criticism (a hynny ond am fy mod yn gwneud ymchwil ar lyfrau dwyieithog ar hyn o bryd) yw bod angen gwahaniaethu'r ieithoedd yn well - mae nhw'n rhy agos, yn rhy debyg, sy'n achosi ddryswch i'r llygaid, yn enwedig i ddarllenwyr ifanc."}, {"text_idx": "#000014", "text": "Fel gyda phob llyfr stori-a-llun, mae cael clawr deniadol yn hanfodol, ac mae clawr chwareus y llyfr hwn yn sicr o ddenu\u2019r llygad, gyda dwy lygad daer Ladi\u2019r ceffyl sioe wedi\u2019u hoelio\u2019n sgleiniog arnoch chi. Mae\u2019r stori wedyn yn ein cyflwyno i nifer o anifeiliaid bach eraill wrth i Cit, perchennog Ladi, ddechrau ar y paratoadau ar gyfer y sioe lle bydd hi\u2019n cystadlu. Cyflwyna\u2019r stori safbwynt Ladi wrth fynd i\u2019r sioe - ei chyffro, ond wedyn ei phryder a\u2019i hansicrwydd hefyd wrth gyrraedd cae\u2019r sioe a gweld cymaint o bobl a chreaduriaid yno. Ac os oeddech chi\u2019n meddwl bod yna gythraul ym myd y canu, mae\u2019r un peth yn wir hefyd ym myd y ceffylau, gydag ymddangosiad y ceffyl hynod fawreddog, Concyr, sy\u2019n ddigon i godi braw ar unrhyw geffyl bach diniwed arall. Drwy lwc, gan y beirniad mae\u2019r gair olaf, a heb ddatgelu gormod, mae Ladi a Cit yn gwneud sioe dda iawn ohoni. Mae yna foeswers fach wedi\u2019i gwau i mewn i\u2019r stori, wrth gwrs, ond mae honno\u2019n ddigon cynnil yn y stori."}, {"text_idx": "#000015", "text": "Mae gosodiad y testun yn y llyfr yn ddigon creadigol, gyda chwarae a\u0302 ffontiau o ran lliw, math a maint. Erbyn hyn, mae\u2019r gynulleidfa yng Nghymru\u2019n ddigon cyfarwydd a\u0302 chael llyfrau dwyieithog, gyda\u2019r testun Saesneg yn ymddangos mewn ffont llai ar yr un dudalen a\u0302\u2019r fersiwn Gymraeg. Does dim rhaid i chi sylwi o gwbl ar y fersiwn Saesneg os nad ydych chi\u2019n dymuno, ond gall weithio fel arf hynod ddefnyddiol ar gyfer rhieni di-Gymraeg a dysgwyr, yn o\u0302l yr angen. Efallai y buaswn i wedi ffafrio gweld y ffont Saesneg mewn italig, er mwyn dangos mwy o wahaniaeth fyth rhyngddo a\u0302\u2019r testun Cymraeg, rhag i\u2019r llygaid gael eu tynnu\u2019n ormodol ato."}, {"text_idx": "#000016", "text": "Yn naturiol, denu\u2019r llygad yw diben y lluniau mewn llyfr stori-a-llun hefyd, ac yn sicr mae\u2019r defnydd o liwiau trawiadol a chyferbyniol ar wahanol dudalennau\u2019n hybu diddordeb. Mae lluniau Jessica Wise yn dwt a gla\u0302n ac yn ychwanegu\u2019r diddordeb disgwyliadwy."}, {"text_idx": "#000017", "text": "Llyfr gwreiddiol gwerth chweil, er y gallai\u2019r pris gwerthu fod ychydig yn heriol i ambell gadw-mi-gei."}, {"text_idx": "#000022", "text": "Nid ydym yn gyfrifol am gynnwys gwefannau allanol."}, {"text_idx": "#000024", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000025", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]